Advertisements Blog post minn osservatur politiku Jacob Borg ħareġ bi scoop dwar ir-rapport tal-Awditur Ġenerali. Hawn mhux ser nitkellem dwar jekk dan ir-rapport hux fażi ta' abboż jew definit. L-iskop tiegħi huwa ieħor. Hawn ser nitkellem fuq il-fatt li Jacob Borg ma kellux id-diċenza jew id-dinjita jsemmi lil Adrian Delia fl-artiklu tiegħu. Infakkar li kien l-ex Kap tal-Partit Nazzjonalista li talab lill-Awditur Ġenerali biex jinvestiga l-kontijiet tad-dawl u tal-ilma. Meta din is-saga ta' allegat serq fuq il-kontijiet tad-dawl u tal-ilma bdiet tiżvolġi, Dr Adrian Delia ħadha b'serjeta kbira, tant li bdew jintalbu kontijiet mingħand il-poplu Malti u Għawdxi biex jiġu kkalkulati u verifikati. Jidher ċar li mhux faċċli għal ġurnalista Jacob Borg biex jagħti krettu lil Dr Adrian Delia fl-artikli tiegħu. Għal Jacob Borg, l-ex-Kap Delia qatt ma għamel xejn tajjeb. Qatt ma ħareġ b'xi ideja tajba jew fattibbli. Huwa fatt li dan il-ġurnalist qatt ma ħares lejn Adrian Delia b'lenti pożittiva. Kull ma għamel Dr Delia kien dejjem attakkat minn Jacob Borg. Huwa ċar li l-aġenda ta' Jacob Borg kienet taqbel, jekk mhux issaħħaħ, l-aġenda ta' Chris Said u ta' Jason Azzopardi. Dawn kienu nsew il-politika tan-nies u għan-nies għax dawn l-uniku impenn politiku li kellhom fit-tlett snin ta' tmexxija ta' Adrian Delia, kien li jtajjru lil Kap tagħhom. Meta Adrian Delia kien talab l-awditur jinvestiga l-mod li kienu qed jinħadmu l-kontijiet li jaslu fid-djar, kien żmien diffiċli ħafna għalih, għax kien perjodu fejn is-skieken kienu msonnijin ħafna, biex jintużaw ħalli jattakkaw lil Dr Adrian Delia. Jacob Borg qatt ma kiteb dwar dawn l-attakki oxxeni kontra kap li laħaq bl-aktar mod demokratiku, imma kien jgħoxa jfittex kull skuża mmaġinabbli biex juża' l-gazzetta tiegħu biex jikteb artikli bi skop uniku li jagħmel il-ħsara lil Dr Adrian Delia. Fil-fatt illum nistgħu ngħidu li l-vina ġurnalistika tiegħu għada ma fiqietx fl-attakk kontra Delia. Fl-artiklu tiegħu llum għadu juri li għalih Delia ma għamel xejn ta' min ifaħħru jew għall-anqas isemmieh. Kien il-Partit Nazzjonalista li vverifika, imma Jacob Borg mhux se jgħid li kien taħt id-direzzjoni ta' Dr Adrian Delia. Konferma oħra li Jacob Borg l-aġenda tiegħu kienet li jagħmel ħsara lil Adrian Delia. Kif jgħid il-Malti, iż-żejt dejjem jitla' f'wiċċ l-ilma. Illum għandna ndikazzjoni li l-Awditur jista' sab xi ħaġa li ma għix sewwa. Anżi hemm ċans tajjeb li l-konkluzzjoni uffiċjali se turina li kien hemm serq ta' sit miljuni u nofs minn ħalq il-poplu Malti u Għawdxi. Jekk jirriżulta dan u r-rapport jidikah bla l-iċken dubju, allura jkollna nikkonkludu li Dr Adrian Delia kellu raġun anke fuq dan l-allegat serq u kien politiku li kapaċi jwassal għar-riżultati u mhux mixri tal-Electrogas kif ġie mpenġi.